Дырэктар установы адукацыі Уладзімір Піскуновіч з гонарам паказвае месца для заняткаў спортам. Самай значнай у агульным аб’ёме выкананых работ стала замена ўсіх 12-ці старых аконных блокаў на шклопакеты вытворчасці Докшыцкай ПМК-52. Асаблівасць гэтага працэсу заключалася ў тым, што працаваць будаўнікам давялося на шасціметровай вышыні. Для спартыўнай залы таксама было набыта 50 метраў сеткі, якая павінна абараняць вокны ад выпадковага ўдару спартыўных снарадаў. Заменены электраправодка, усталявана новая сістэма асвятлення. Якасна выканаць гэтыя работы школе дапамаглі спецыялісты Крулеўшчынскага раёна электрычных сетак электразабеспячэння чыгункі. Сіламі школы пафарбаваны сцены, падлога, нанесена разметка.